Hokej (Mafstory)

Hokej je názov prvej epizódy tretej série slovenského seriálu Mafstory.

Hosťami tejto časti sú Svätopluk Malachovský a René Štúr, ktorí stvárňujú budúcich hokejistov klubu Veľký Meder Tornados.

Príbeh

Milanko prezentuje aktuálnu situáciu hokejového klubu Veľký Meder Tornados. Konštatuje, že klub, do ktorého Molnárovci vrážajú peniaze, je na tom veľmi biedne. Keďže prehrali všetky zápasy, ktoré hrali, Banán navštívil rozhodcov a naznačil im, že strieľa lepšie ako Miro Šatan. Veľkému Mederu patrí posledná, desiata, priečka v tabuľke hokejovej extraligy s troma bodmi, čo znamená, že budú musieť bojovať o udržanie. Alimu pripadá, že je rok 2006, kedy klub bol v rovnakých problémoch. Milan má aj dobrú správu – odkedy založili mládežnícky klub, predaj mäkkých drog klesol o päť percent. Lenže aj tie drogy predávajú oni. Športový referent Banán sa zhováral aj s manažmentom, upozornil ich na množstvo mraziarenských boxov. Ali bol zase u ministra. Z ministerstva dostávajú dotáciu a hokejový štadión v Mederi bude Národným hokejovým centrom. Chce nakúpiť hráčov a ubytovať ich u Márgit. Pipine vadí, že sa stále bavia o hokeji. Béla má vytvoriť silný “dopingový program podporný”. Informácie má zistiť u trénera ruských guliarok. Banán má na starosti trénera a tréning. Keď prídu na rad roztlieskavačky, Pipina ožíva a chce byť ich kapitánkou. Ali ju od toho odhovára, pretože roztlieskavačky už rieši s Banánom. Pipina sa mu vyhráža napravením jeho “výstroje”, že si už nikdy “nezastrieľa na bránku”.

Ali si prezerá hokejovú knihu a je presvedčený, že ak budú mať nových hráčov, budú hokejovými kráľmi. Milan je mierny pesimista. Neverí, že po stavbe štadióna zostanú peniaze na nákupy nových hráčov. Ale Ali myslel na všetko. Talent mladých hráčov z maďarskej a rakúskej ligy spolu s Bélovými steroidmi ich vynesie na výslnie hokejového neba. Banán rezervoval hotel v Tatrách na konkurz roztlieskavačiek. Milanko sa obáva reakcie Pipiny a Bejátky, keď sa o castingu dozvedia. Pracovnú cestu má zapísať do účtov (má tam zapísať aj veľa kondómov).

Nový štadión nepomohol výsledkom tímu. Jediný dobrý výsledok je remíza. Tú uhrali so žiackym výberom pozemného hokeja zo Šenkvíc. Hráči hrajú rovnako aj napriek dopingu a motivácii (Prco). Pipina prichádza dosť rozladená a pýta sa na cestu na Štrbské pleso. Podľa Aliho to mala byť služobná cesta z ministerstva. Ali mení tému, chce obnoviť káder a dáva to na starosti Banánovi.

Banán priviedol najlepších. Pipina spoznala hokejistu Mareka Urala, je z neho hotová. V obývačke je aj Hasu Sovi, najlepší brankár. Ali víta iba fínskeho brankára, nakoľko Pipina flirtuje s Uralom. Béla sa dal do rozhovoru vo fínčine, dohodol si s Hasuom párty pri vodke. Pipina si sadá k Uralovi, Ali vyťahuje pištoľ. Na rade je dohodnutie ceny za prestup. Útočník chce najprv 10 miliónov, ale keď si brankár žiada 12, dorovnáva. Aliho ide poraziť. Nastáva vyjednávanie.

Hokejisti sú zviazaní a svoje pripomienky môžu Banánovi povedať len cez pásku na ústach. Milanko číta návrh ich zmluvy: “Za pôsobenie v tíme vám budeme vyplácať sumu vo výške jeden a pol násobku minimálnej mzdy, k tomu vám poskytneme služby v erotických, masážnych salónoch, a to v neobmedzenom množstve, voľné žetóny do rodinných kasín, 5 % zo zisku v bufete, ktorý je pri hracej ploche a permanentku do rodinnej posilňovne.” Banán si všimol hendikep, a tak podpísal obom zmluvy za nich.

Pipina prichádza za Uralom do posilňovne, pozýva ho na kávu, ale nemôže. Ali hľadá svoje slniečko, odsúva Pipinu a ide za Marekom, je nesmierne spokojný z výhry v Trenčíne. Béla pije s Hasuom, upevňuje tak slovensko-fínske vzťahy. Brankár má na tanieri segedínsky guláš, ale strašne mu nechutí.

Banán s Alim hrá stolný hokej, zápas Česko-Slovensko. Béla prichádza s novinami a číta správu o prvom mieste Veľkého Medera extraligy. Ural vedie v kanadskom bodovaní a Sovi nedostal gól 20 zápasov. Albert Krasňanský sa určite stane kandidátom na ocenenie Najlepší športový manažér roka. Možno sa zaradí medzi svetovú elitu.

Milanko opäť bilancuje. Meder vyhral v poslednej dobe všetky zápasy. To však ohrozuje ich stávkovacie aktivity. Na ich mužstvo je malý kurz, pričom na ostatné je veľký, z čoho vyplýva, že zápas s Košicami musia prehrať. Hráči s Alim a Banánom sa len dobre smejú. Milan vysvetľuje, že môžu na tom parádne zarobiť. Ali posiela Banána na ľad, bude rozhodcom. 

Pri odchode sa Milan pýta na situácie, ktoré sa môžu objaviť počas zápasu. Banán nepozná gestá, len píšťalku. Aby mohli dôjsť na zápas, Banán si musí vyzuť korčule.

Hráči sú v obývačke a vedia, že majú veľký problém. Ali číta noviny. Veľký Meder vyhral nad Košicami 14:0, a tak prišiel o 10 miliónov. Vynadané bolo aj Banánovi za pomalé korčuľovanie, mávanie ako na prvého mája a uznanie štyroch tyčiek a jedného gólu. Milan má nápad – mohli by sa ich tesne pred zápasom zbaviť, staviť dvojnásobok a všetko by sa im vrátilo. Nápad sa páči a Banán berie hráčov na výlet, z ktorého niet návratu.

Ali s Banánom sledujú roztlieskavačky v pracovni a zabávajú sa. Číta noviny o záhadnom zmiznutí dvoch hráčov. Ali odkázal ich rodinám, aby boli silné a daroval im permanentky na zápasy svojho tímu. Ten opustil pozíciu lídra po prehre s Nitrou. Pipina prichádza do pracovne a obidvom jednu vylepí. Aliho odvádza na malý výlet.

Epizódy seriálu Mafstory